Post salutacionem. Eddele vnde gestrenge here, biszundere gunstige, holde gude gonre, alse wy denne midt iuncker Wilm vnnd syne husfrouwe Birgitten iuwen h. nicht vnwitlick etlikes geldes haluen em vnnde syner husfrouwen eruen tokamende dorch den alderdurchluchtigesten forsten heren koningk etc. to Dennemarck vordragen syn, vnnde wo wol wy denne der vordracht genoch to donde ouerbodich syn gewesen, kan id doch dorch twist erer vnnde erer eruen to iennigen ende gedien, vnnde wy villichte dar ane mochten vormerket worden, de schult by vnns were; hebben darumme to velen tiden an den suluen iuncker Wilm geschreuen vnnde dar na ock an den e. heren bisschopp to Abouw vnde den rad dar suluest fruntlicken begerende de saken vnde stelinge tusschen en vnde eren eruen alse des erfftals haluen mochte geendiget werden, dem bettohere noch so nicht beschen en is. Worumme bidden wy iuwe herlicheide yn vlitigen andacht fruntliken begerende so den genanten iuncker Wilm vnde syne husfrouwe Birgitten mit eren eruen sodane gelt belangende des erfftals haluen dorch recht edder fruntschop entliken wille scheden, vp dat eyn yderman, dar he recht to hefft, vnde wy vnde vnnse stad ock vor furder ansprake na des heren koninges vorbenomede affsproke mogen vorsekert werden. Dat willen wy vordenen vmme de sulue iuwe h., de wy Gade almechtich langer gesunt beuelen, wor wy konen vnde mogen vnuordraten etc.